Injon ña̱o na̱xa̱ tꞌitjáña ndá tsꞌixin ti kia Pascua,
la chꞌin Jesús sákjui̱ chꞌan chjasin Betania ti itjen chꞌin Lázaro,
ti nkexro kjuínchexechón chꞌan.
Ndá ntiha ijnko kójín kjónie sin kixin xi̱kaha kjuíkosáyehe sin chꞌin Jesús.
Ti tjan Marta mé kjuínchechján tjan ti nkehe kjónie sin la chꞌin Lázaro la ko íso sin mé kjonieko sin ti chꞌin Jesús.
*A̱ndá ti tjan María mé kjui̱ka̱o itꞌo̱ litro aceite tsíkꞌónaxín itsjo nardo imá tjete sínkí,
mé kjuíncheka tjan to̱té chꞌin Jesús,
la ka̱xi̱hi tjan kjuínchexámáxin tjan.
La kuenté ti nkaxehen nchia kókaxraxéxehen ti aceite.
Ndá chꞌin Judas Iscariote,
xje̱en chꞌin Simón,
ijnko ti nkexro kꞌuájiko chꞌin Jesús,
la ko ti nkexro sinchekji ti chꞌin Jesús chrꞌéxi̱n,
mé ndáchro:
―¿Nkekuènté kóxihya ti aceite xraxé náxrjón i,
chrókóxi̱xi̱n iní ciento denario kixin chrókjuinki̱tseheni ti sin nóa?
Kjánchó ti chꞌin Judas la jehya ndáchro xi̱kaha kixin chrókui̱konoéhe chꞌan ti sin nóa.
Náhí.
Ndáchro chꞌan xi̱kaha kixin jehe chꞌan la ijnko chojni che̱e la kja̱xin jehe chꞌan tꞌayakohen chꞌan ti nkehe tjinká chichaon xrenájín ntiha la ó xráxín teé chꞌan.
Ndá ndáchro chꞌin Jesús:
―Ti̱to̱héra tjan kixin jehe tjan tsíkja̱kꞌe̱chji̱na tjan ti aceite i kixin ti ña̱o tsoxravána.
*Ti sin nóa la nkochríxín tsꞌejokoára sin.
A̱ndá janhan la nkochríxínhña tsꞌejóni.
A̱ndá itsjé ti sin judío kónohe sin kixin chꞌin Jesús kjuákꞌe ti chjasin Betania,
ndá sákjuí sin ntiha.
Jehya chrókjuitsjehe sin ti chꞌin Jesús ó.
Náhí.
Kja̱xin tjinkaon sin chrókjuitsjehe sin ti chꞌin Lázaro,
ti nkexro xechón kixin ti kjuaxroan kjuíchꞌe chꞌin Jesús.
A̱ndá ti sin ncha̱tꞌá tꞌe̱to̱an mé kónkotsé sin la kjuénka̱yáxin sin kixin kja̱xin chrókꞌóñá sin ti chꞌin Lázaro
kixin itsjé ti sin judío kꞌuaxrjekjaxín sin ntiha kixin kuitekaon sin ti chꞌin Jesús kixin kjuínchexechón chꞌan ti chꞌin Lázaro.